Преюдициално запитване от Bundesverwaltungsgericht (Германия), постъпило на 15 септември 2017 г. — Bundesrepublik Deutschland/Adel Hamed
(Дело C-540/17)
Език на производството: немски
Запитваща юрисдикция
Bundesverwaltungsgericht
Страни в главното производство
Жалбоподател: Bundesrepublik Deutschland
Ответник: Adel Hamed
Преюдициални въпроси
Съдържа ли правото на Съюза пречка при изпълнение на правомощието по член 33, параграф 2, буква а) от Директива 2013/32/ЕС1, респективно по член 25, параграф 2, буква а) от предхождащата я Директива 2005/85/ЕО2 дадена държава членка (в случая Германия) да отхвърли молба за международна закрила като недопустима поради предоставянето на статут на бежанец в друга държава членка (в случая България), ако формите на международната закрила, по-конкретно условията на живот за лица, на които е предоставен статут на бежанци, в другата държава членка (в случая България), която вече е предоставила на кандидата международна закрила,
не отговарят на изискванията на член 20 и сл. от Директива 2011/95/ЕС, и/или
б)    нарушават член 4 от Хартата на основните права на Европейския съюз, респективно член 3 от Европейската конвенция за защита на правата на човека и основните свободи?
При утвърдителен отговор на първия въпрос, буква а) или буква б), важи ли това и в случаите, когато
на лицата със статут на бежанци в държавата, която е предоставила статута на бежанец (в случая България), се предоставя социална закрила, която не гарантира или в сравнение с други държави членки гарантира жизнения минимум в ограничена степен, без обаче те да са третирани по различен начин от гражданите на тази държава членка,
б)    по отношение на условията на живот наистина лицата, на които е предоставен статут на бежанци, формално са равнопоставени на гражданите на държавата членка, но фактически имат затруднен достъп до свързаните с тях предимства и липсва съответна мащабна и отговаряща на особените нужди на тази група лица програма за интеграция, което да гарантира на практика равнопоставеност с гражданите на тази държава членка?
____________
1 Директива 2013/32/ЕС на Европейския парламент и на Съвета от 26 юни 2013 година относно общите процедури за предоставяне и отнемане на международна закрила (ОВ L 180, 2013 г., стр. 60).
2 Директива 2005/85/ЕО на Съвета от 1 декември 2005 година относно минимални норми относно процедурата за предоставяне или отнемане на статут на бежанец в държавите членки (ОВ L 326, 2005 г., стр. 13; Специално издание на български език, 2007 г., глава 19, том 7, стр. 242).